El president de la Generalitat, Quim Torra, ha lliurat aquest vespre el Premi Internacional Catalunya 2019 a l'escriptor i activista kenyà Ngugi wa Thiong'o, a qui ha agraït el seu "compromís cívic i intel·lectual" amb "la reivindicació de l'ús de les llengües anomenades minoritzades" i "la denúncia de les desigualtats socials" al seu país i al món.
El cap de l'Executiu ha posat en relleu "la universalitat i la vigència" de l'obra del premiat, ja que "malauradament, la conculcació de la llibertat d'expressió i l'opinió política no és un cas aïllat a l'Àfrica postcolonial".
En aquest sentit, Quim Torra ha posat com a exemple l'estat espanyol "on la llibertat d'expressió està amenaçada", i "hi ha hagut persones que s'han hagut d'exiliar per defensar-la, per escriure una cançó".
"Per això- ha continuat dient- cal insistir un cop i un altre, i no doblegar-se mai davant els que volen prohibir la lliure expressió de les idees i els pensaments".
I recordant l'obra de l'historiador i polític Josep Benet sobre el genocidi cultural a Catalunya, el president ha afirmat que "encara avui parlem de normalitzar una llengua, que és senzillament el dret a un ús normal de les llengües perseguides i minoritzades".
En el decurs del seu parlament, el president ha lloat "l'acte de desafiament i de resistència" que va suposar la decisió "conscient" de Ngugi wa Thiong'o d'escriure en la seva llengua materna, el kikuiu, mentre era a la presó per denunciar la situació social i política al seu país.
Quim Torra ha recordat que un dels assaigs més influents del professor Ngugi, Descolonitzar la ment, reivindica "l'ús de les llengües maternes com una arma contra el supremacisme de les cultures dominants, tant a l'Àfrica com a la resta del món".
I el president ha volgut finalitzar la seva intervenció citant una de les frases d'aquesta obra en la qual, ha dit, l'autor referma el seu compromís: "La lluita construeix la història.
La lluita ens fa a nosaltres mateixos.
En la lluita trobarem la nostra història, la nostra llengua i el nostre ésser."
La cerimònia de lliurament del guardó que s'ha emès aquest vespre, s'ha enregistrat prèviament atenent les mesures sanitàries per la Covid-19.
El guardonat i altres participants han intervingut telemàticament a l'acte d'entrega, que s'ha celebrat al Palau de la Generalitat.
Hi ha participat la presidenta delegada de Premi, Mary Ann Newman; l'editora de l'obra del professor Ngugi, Laura Huerga; l'escriptor i president del PEN Internacional, Carles Torner; el professor Simon Gikandi i l'escriptora Aminatta Forna.
El president Torra ha clos la cerimònia amb el seu parlament.
El jurat del Premi, que presideix el president de la Generalitat, va decidir atorgar aquest guardó al professor Ngugi wa Thiong'o per la seva distingida i arriscada obra literària i per la seva defensa de les llengües africanes, basada en la noció de l'idioma com a cultura i memòria col·lectiva.
El nom del guanyador el va fer públic el president Torra el mes de desembre passat però la cerimònia de lliurament s'ha hagut de retardar per la pandèmia.
Ngugi wa Thiong'o és un dels autors africans més prolífics i reconeguts.
El jurat va valorar com l'escriptor barreja la profunditat de les tradicions africanes amb una descripció sensible i despietada de la situació social i política del seu país, Kenya.
El Premi Internacional Catalunya és atorgat anualment per la Generalitat de Catalunya des de 1989.
Aquest guardó reconeix el treball creador de persones que hagin contribuït al desenvolupament de la cultura, la ciència, l'economia o qualsevol altre àmbit i que hagin destacat per haver realitzat els seus treballs amb un alt compromís ètic i humanístic.